Bloodhound laat besoekers verstom | News24
Bloodhound laat besoekers verstom
Dave Rowley, onderwysdirekteur van die Bloodhound-projek, stap hier verby die replika van die Bloodhound wat in die Groot Gat-mu­seum in Kimberley te sien was. Die replika is die presiese grootte van die werklike Bloodhound. Foto: emile hendricks
KIMBERLEY. – ’n Replika van die supersoniese motor Bloodhound waarmee volgende jaar in die Noord-Kaap ’n aanslag op die wêreld-landspoedrekord gedoen gaan word, het verlede week besoekers aan die Groot Gat-museum verwonderd laat staan.
Die replika was nog tot Maandag (06/07) in die museum te sien.
’n Uitstalling waarin meer oor die projek vertel word, is ook te sien.
Dit is deel van die Bloodhound se onderwysprojek, waarby skole in Suid-Afrika en Brittanje betrek word.
Meer as 100 skole in die Noord-Kaap is betrokke.
Dave Rowley, onderwysdirekteur van Bloodhound, sê die hoofdoelwit van die projek is om ’n nuwe geslag wetenskaplikes te inspireer.
Hoewel die aanslag op die wêreldrekord weer uitgestel moes word, word die eerste “stadigespoed-toetse” in November in Brittanje gedoen.
Dit word op aanloopbane gedoen, omdat daar nêrens in Brittanje ’n groot genoeg en plat genoeg oppervlak is om toetse op volle spoed te doen nie, sê Rowley.
Hakskeenpan, waar die aanslag gedoen gaan word, word binnekort aan die projekspan oorhandig. Sowat 20 000 ton klip is van die pan verwyder om dit vir die aanslag gereed te kry.
Die Bloodhound-motor is ongeveer 13,5 meter lank en 2,8 meter hoog, met twee voorwiele wat aan die binnekant van die motor ingebou is, en twee agterwiele wat aan die buitekant is. Dit weeg meer as 7,5 ton.
Die enjin produseer sowat 135 000 perdekrag, gelykstaande aan die krag van 180 Formule Een-renmotors.
Die motor is ’n mengsel van motor- en lugvaarttegnologie. Die krag van die motor se EJ200 Eurofighter-enjin sal gebruik word om op te bou tot 400 km/h.
Andy Green, ’n voormalige Britse vegvlieënier wat in 1997 die huidige landspoedrekord van 763 m/h (1 228 km/h) in die Black Rock-woestyn in Amerika opgestel het, wil met die supersoniese voertuig ’n snelheid van 1 000 myl/h (1 610 km/h) in ’n motor bereik. ’n Afstand gelykstaande aan vier en ’n half sokkervelde sal per sekonde afgelê word. Dit is vinniger as ’n koeël uit ’n Magnum .357, en die motor se eie lengte in minder as drie honderdstes van ’n sekonde.
Die terrein is 1,3 km wyd en 20 km lank. Dit is gelykstaande aan 3 000 sokkervelde.
Een van die twee valhelms wat Green sal gebruik, is ontwerp deur Dirk Coetzee, ’n oudleerling van die Hoërskool Adamantia. Sy ontwerp is uit byna 500 ander ontwerpe gekies as die wenner van die Suid-Afrikaanse deel van die kompetisie.
Die kompetisie is gehou om kinders in Suid-Afrika, asook Brittanje, by die Bloodhound SCC-projek te betrek